ส่วนที่ 1

ข้อมูลสรุป (Executive Summary)

บริษัท เมโทรซิสเต็มส์คอร์ปอเรชั่น จำกัด (มหาชน)
ประกอบธุรกิจการขายสินค้าและให้บริการที่เกี่ยวข้องกับอุตสาหกรรมเทคโนโลยีสารสนเทศ
(Information Technology Industry) โดยเป็นตัวแทนจำหน่าย
เครื่องคอมพิวเตอร์และอุปกรณ์ต่อพ่วง อุปกรณ์สำนักงานและวัสดุสิ้นเปลือง ซอฟท์แวร์
ตลอดจนการให้บริการในการเป็นที่ปรึกษาและวางแผนระบบข้อมูลสารสนเทศครบวงจร
บริษัทมีบริษัทในกลุ่มทั้งสิ้น 13 บริษัท โดยมีบริษัทเป็นบริษัทใหญ่ ประกอบด้วยบริษัทย่อย 6 บริษัท
บริษัทร่วม 4 บริษัท และบริษัทที่เกี่ยวข้อง 2 บริษัท
สินค้าและบริการของบริษัทและบริษัทย่อยประกอบด้วย

  1. คอมพิวเตอร์และอุปกรณ์ต่อพ่วง

  2. อุปกรณ์สำนักงานและวัสดุสิ้นเปลือง

  3. ซอฟท์แวร์คอมพิวเตอร์ และการให้บริการ ได้แก่ การบริการด้านระบบสำรองข้อมูล
  e-Business Hosting System Integration IT Technical Outsourcing
  Business Decision Support Center การฝึกอบรม และบริการซ่อมบำรุงรักษา

ผลการดำเนินงานในปี 2545 และปี 2546 บริษัทและบริษัทย่อยมีรายได้รวม 4,186.62 ล้านบาท
และ 4,797.27 ล้านบาทตามลำดับ โดยรายได้รวมของบริษัทและบริษัทย่อยในปี 2546
เพิ่มขึ้นจากปีก่อน ประมาณร้อยละ 14.58
เนื่องจากบริษัทได้กำหนดนโยบายมุ่งเน้นการจำหน่ายผลิตภัณฑ์และการให้บริการที่ตรงกับความต้องการของลูกค้ามากขึ้น
และพยายามสร้างความแตกต่างในเรื่องการให้บริการและคำปรึกษาด้านสารสนเทศเพื่อเป็นการสร้างมูลค่าเพิ่มให้กับสินค้าและบริการของบริษัท
บริษัทได้ลงทุนในศูนย์สาธิตและทดสอบระบบเครือข่ายการจัดเก็บข้อมูล
กลยุทธ์ดังกล่าวเป็นการแสดงศักยภาพการเชื่อมต่อระบบในแบบต่างๆ
ซึ่งช่วยในการสนับสนุนการขายสินค้า
นอกจากนี้บริษัทได้จัดสร้างศูนย์สาธิตประสิทธิภาพของซอฟท์แวร์ปฏิบัติการและซอฟท์แวร์ระบบงานครบวงจร
เพื่อสาธิตประสิทธิภาพการใช้ซอฟท์แวร์ให้แก่ลูกค้าที่สนใจ ในปี 2546 บริษัทได้จัดตั้งศูนย์
Business Productivity Center เพื่อแสดงประสิทธิภาพของซอฟท์แวร์ไมโครซอฟท์
และเทคโนโลยีฮารด์แวร์ของอินเทล
ซึ่งจะช่วยให้ลูกค้าสามารถตัดสินใจลงทุนในเทคโนโลยีอย่างถูกต้องและมีประสิทธิภาพ
จากภาวะการแข่งขันในธุรกิจเทคโนโลยีสารสนเทศที่มีความรุนแรงส่งผลทำให้อัตรากำไรของผู้ประกอบการโดยทั่วไปลดลง
บริษัทจึงได้มุ่งเน้นขยายรายได้ในส่วนที่มีอัตรากำไรสูงโดยเฉพาะในกลุ่มซอฟท์แวร์และการให้บริการให้มากขึ้น
เพื่อรักษาระดับความสามารถในการทำกำไรของบริษัท

บริษัทมีกำไรสุทธิในปี 2545 และในปี 2546 เท่ากับ 59 ล้านบาทและ 67 ล้านบาทตามลำดับ
โดยกำไรสุทธิในปี 2546 เพิ่มขึ้นร้อยละ 13.22 จากปี 2545
กำไรที่เพิ่มขึ้นนี้นอกจากจะเป็นผลจากการขยายตัวของยอดขายแล้ว
จะเห็นได้ว่าเป็นผลจากการที่สัดส่วนดอกเบี้ยจ่ายของบริษัทลดลง

เพื่อรองรับการขยายตัวทางธุรกิจของบริษัท บริษัทได้เพิ่มทุนจดทะเบียน จำนวน 18 ล้านหุ้น
เมื่อวันที่ 6 กันยายน 2545 โดยจัดสรรหุ้นสามัญเพิ่มทุนให้แก่ผู้ถือหุ้นเดิมของบริษัทในอัตราส่วน 2
หุ้นเดิมต่อ 1 หุ้นใหม่ จำนวนรวม 9 ล้านหุ้น ราคาเสนอขายหุ้นละ 10 บาท
และใบสำคัญแสดงสิทธิที่จะซื้อหุ้นสามัญ เพื่อเสนอขายแก่ผู้ถือหุ้นเดิม จำนวน 9 ล้านหน่วย
ในราคาหน่วยละ -0- บาท อายุใบสำคัญแสดงสิทธิเท่ากับ 3 ปี นับแต่วันที่ออกใบสำคัญแสดงสิทธิ
โดยจัดสรรให้ผู้ถือหุ้นเดิมที่จองซื้อหุ้นสามัญเพิ่มทุนใหม่ของบริษัทในอัตราส่วน หุ้นสามัญ 1 หุ้น
ต่อใบสำคัญแสดงสิทธิ 1 หน่วย
โดยบริษัทกำหนดให้ผู้ถือใบสำคัญแสดงสิทธิสามารถใช้สิทธิได้ตั้งแต่วันที่ 30 มิถุนายน 2546
และสามารถใช้ได้จนถึงวันที่ใบสำคัญแสดงสิทธิมีอายุครบ 3 ปี โดยให้สามารถใช้สิทธิได้ทุกวันที่ 30
ของเดือนมีนาคม มิถุนายน กันยายน และ ธันวาคม ของแต่ละปี
และการใช้สิทธิครั้งสุดท้ายจะใช้ในวันที่ใบสำคัญแสดงสิทธิมีอายุครบ 3 ปี
ซึ่งบริษัทได้จดทะเบียนทุนชำระแล้วเพิ่ม 90 ล้านบาท เมื่อวันที่ 29 ตุลาคม 2545

ในการประชุมวิสามัญผู้ถือหุ้น ครั้งที่ 1/2546 เมื่อวันที่ 9 ธันวาคม 2546
ที่ประชุมผู้ถือหุ้นมีมติอนุมัติให้แก้ไขเปลี่ยนแปลงมูลค่าหุ้นของบริษัท จากมูลค่าหุ้นละ 10 บาท
เป็นมูลค่าหุ้นละ 1 บาท บริษัทได้จดทะเบียนแก้ไขการเปลี่ยนแปลงดังกล่าวเมื่อวันที่ 11 ธันวาคม
2546
ซึ่งการเปลี่ยนแปลงมูลค่าหุ้นของบริษัทเป็นผลทำให้ราคาการใช่สิทธิและอัตราการใช้สิทธิของใบสำคัญแสดงสิทธิที่จะซื้อหุ้นสามัญ
เปลี่ยนเป็น ราคาการใช้สิทธิ จาก 10 บาท เป็น 1 บาท อัตราการใช้สิทธิ จากใบสำคัญแสดงสิทธิ
1 หน่วย มีสิทธิซื้อหุ้นสามัญได้ 1 หุ้น เป็นใบสำคัญแสดงสิทธิ 1 หน่วย มีสิทธิซื้อหุ้นสามัญได้ 10 หุ้น